**10/14/2006**

**Nr 3/2006**

**Nr 3/2006**

**Arab-Scandinavian PEN-Network møte i København**På et felles møte i København 6. og 7. september mellom Dansk PEN, Norsk PEN og arabiske PEN sentre, ble det besluttet å opprette et eget nettverk av arabiske PEN-sentre.  Hanan Awwad fra Palestinsk PEN leder styringsgruppen for nettverket og de nordiske sentrene har lovet å hjelpe til med finansiering av nettverkets hjemmeside og innkjøp av datautstyr.  Syv sentre - eksisterende som kommende - er så langt med i nettverket.

**Høstens litteraturfestivaler**Bjørnsonfestivalen i Molde i august tok opp spørsmålet om fribyforfatternes vanskeligheter med å bli utgitt, bl.a. på grunn av språkproblemer. Ut av dette sprang tanken om å sette i gang en diskusjon med Norsk Kulturråd, som foreslår å støtte en antologi med tekster av fribyforfatterne, slik at forleggerne kan få en anelse om hva slags forfattere det dreier seg om. En annen mulighet kan være å omdefinere innkjøpsordningens "norsk skjønnlitteratur" til "litteratur skrevet i Norge". Diskusjonen er nå så vidt i gang. De fleste av våre nåværende fribyforfattere ble presentert for publikum i Molde.

På Kapittelfestivalen i Stavanger i september ble byens tidligere og nåværende fribyforfattere presentert: Mansur Rajih, Mansour Koushan, Islam Elsanov og Chenjerai Hove, som også var hovedkonsulent på festivalens tema, afrikansk litteratur og virkelighet.

**Ytringsfrihetsseminarer på bokmessen i Gøteborg**På "Bok & Bibliotek" - bokmessen i Gøteborg - 21. -24. september, står Norsk PEN og de nordiske PEN-sentrene bak en rekke ytringsfrihetsseminarer og andre arrangementer sammen med International PEN, fribynettverket ICORN og Den Internasjonale Forleggerforeningen (IPA).  En stand på messeområdet vil være bemannet med representanter fra de nordiske PEN-sentrene under hele bokmessen.  Se også under "nyheter" på vår hjemmeside der hele programmet kan lastes ned.

**Kina-eksperter: Myndighetene vil stramme inn i tiden før OL**På Norsk PENs Kina-seminar på Menneskerettighetshuset 23. august ga flere eksperter uttrykk for at det må forventes en innstramming fra myndighetene hva gjelder menneskerettigheter og ytringsfrihet i tiden før OL i Beijing i august 2008.  Norsk PEN planlegger å delta i en internasjonal kampanje gjennom International PEN, men flere av deltagerne på seminaret mente at slike kampanjer har liten effekt.  Et fullstendig referat fra seminaret vil foreligge på et senere tidspunkt.

**Fribynytt**Norsk PEN har nå undertegnet ny avtale om statlig stipend til fribyene med UD. Vi har for tiden ubesatte fribyplasser i Trondheim og Oslo, hvor vi søker å få inn henholdsvis en irakisk oversetter og novelleforfatter og den iransk-kurdiske forfatteren Kosar Fattahi. Kristiansand fikk sin fribyforfatter, Salah Ali fra Irak, i slutten av juli, og Salah har allerede knyttet kontakt med Høgskolen i Agder.

I de øvrige fribyene har forfatterne nå vært en stund: Chenjerai Hove (Zimbabwe) i Stavanger, Basim Mardan (Irak) i Skien, Gilles Dossou-Gouin (Benin) i Molde og Easterine Kire (Nagaland, India) i Tromsø.

**Nominer kandidater til årets Ossietzkypris**Norsk PENs styre oppfordrer alle medlemmer til å komme med forslag på kandidater til årets Ossietzkypris, Norsk PENs pris for fremragende innsats for ytringsfriheten.  Retningslinjer for prisen ligger på våre hjemmesider og kan eventuell tilsendes på forespørsel.  Prisen vil bli delt ut på Fengslede Forfatteres Dag, onsdag 15. november.  Forslag til kandidater må være Norsk PENs kontor i hende innen 15. oktober.

**Ny pris for journalistikk om menneskerettigheter**Prisen skal inspirere til undersøkende journalistikk om menneskerettighetsspørsmål og bidra til å avdekke eventuelle brudd på menneskerettighetene. Prisen tildeles en journalist som i særlig grad har satt søkelyset på aktuelle menneskerettighetsspørsmål i Norge. Det journalistiske arbeidet skal ha vært publisert i norske medier. Prisen består av en pengegave på 100 000 kroner, samt en plakett utført av en norsk kunstner. Prisvinneren utpekes av en uavhengig jury.

Alle kan foreslå kandidater til prisen. Frist for å sende inn forslag til juryen er 10. oktober 2006. Det innsendte materialet skal, i den grad det er mulig, inneholde en begrunnelse samt det journalistiske arbeidet som er bakgrunn for forslaget. Juryen treffer sitt valg på fritt grunnlag og er således ikke bundet av innkomne forslag.  Forslag på kandidat(er) sendes Jury for Kultur- og kirkedepartementets menneskerettspris for journalister v/sekretær Jan Erik Andersen, Medietilsynet, Nygata 4, 1607 Fredrikstad.

**Nye medlemmer**Kaja Korsvold, Oddrun Remvik, Marit Bødtker, Karin Kinge Lindboe, Annabelle Despard, Hashmatollah Shafieian,  Claude Shema Rutagengwa,  Andrew Rasmussen,  Kjersti Velsand, Terje Lyngstad og Elyas Poorgholam.